
זה הדבר 
צבי ויינגרטן
שיח לשבת ויקרא
...אמר רבי ברכיה: בלשון זה השיבה רבי יוסי בר חלפתא, הקב"ה יושב ועושה סולמות, מגביה לזה ומשפיל לזה שנאמר, "כי אלוהים שופט, זה ישפיל וזה ירים".

רבי יונה בוצרים פתר קריא בישראל – בלשון זה הושפלו ובלשון זה הוגבהו. בלשון זה הושפלו "כי זה משה האיש"; ובלשון זה הוגבהו "זה יתנו כל העובר".

ורבנן פתרין קריא באהרן – בלשון זה הושפל "ואשליכהו באש ויצא העגל הזה"; ובלשון זה הוגבה "זה קרבן אהרן ובניו וגו'".

מחלוקת ר' יונה ורבנן היא מחלוקת לשונית בעיקרה המבוססת כביכול על דברי ר' יוסי בר חלפתא (המצוטטים בדברי ר' ברכיה). אלא שאת המילה זה, בניגוד לר' יוסי, הם מפרשים לא כמסמן (הבא להצביע על האדם המושפל/מורם) אלא כמסומן עצמו – המילה שגורמת להשפלה ולהרמה. לכאורה, מדובר בצירוף מקרים: בני ישראל אמרו את המילה ואז הקב"ה אמר את המילה וחוזר חלילה ביחס לאהרן. המילה זה מופיעה למעלה משלוש מאות פעם בחמשה חומשי תורה, כך שהשאלה המתבקשת היא: האם מדרש זה הוא מעשה קוסמות גרידא? מה ייחודם של המופעים הספציפיים שהוזכרו לעיל?

המילה זה היא מילת הצבעה, מילה שמגדירה ומתחמת את המסומן. מה המשמעות שלה בהקשר שבני ישראל משתמשים בה? "כי זה משה האיש אשר העלנו מארץ מצרים לא ידענו מה היה לו", יש כאן מספר סימונים. ראשית, מגדירים בני ישראל את אנושיותו של משה, ובכך תוחמים את יכולותיו ומגדירים אותו כסופי; הם גם מגדירים אותו כמי שהעלה אותם ממצרים ולבסוף הם מגדירים אותו כלא צפוי – נקודה שבה דווקא מתבררת אינסופיותו (בכך שאי אפשר לצפות את מעשיו). למעשה, פסוק זה, מצליח להכיל בתוכו הצבעה עמוקה על האדם על יכולותיו האינסופיות לצד זמניותו, אלא שהבחנות אלו נעשות במבט שלילי, מגביל ותוחם. המבט השלילי הוא שמוביל ליצירת אלוהות וזוהי גם חולשתה של עבודה זרה. בניגוד לאנושיותו הזמנית של האדם הם יוצרים את אל הזהב, היקר מזמן; ובניגוד לאנושיות הלא צפויה הם יוצרים את האל המאובן והסטטי. ההבדל ביניהם מתברר על רקע ההשוואה: סופיותו ואינסופיותו של האדם, הם הם אנושיותו – חוסר השלמות הטבוע בו. יצירת עגל הזהב ופנייה לאלילים, נובעת מניסיון לברוח מהאנושיות אל המוחלט, שונה היא באופן ברור מפנייה לא-ל המחפש במאמיניו, בראש ובראשונה, את הלב השבור.

התיקון לחטא העגל, הנו, בהצבעה על אותו הדבר עצמו. "זה יתנו כל העובר על הפקודים מחצית השקל תרומה לה'". מחצית השקל, איננה ניסיון אמיתי לפדות או לקנות את נפש האדם, אלא הצבעה על חוסר שלמותו של האנושי – אלא שאין כאן מאבק עם אנושיותו של האדם אלא הגדרה שתוחמת אותו במבט מזוכך. המבט הזה מאפשר לאנושיות לחיות את עצמה, להיות זמנית אך גם לא צפויה.

מהי שיטת רבנן? לא נראה שיש כאן ניגוד לדברי ר' יונה אלא אפשרות שנייה, אופציה אחרת של קריאת תרחישי חטא העגל. משה מתעמת עם אהרן על מעורבותו בחטא העגל ותשובתו של אהרן מובילה למשפט הסיום "ואומר להם למי זהב, התפרקו ויתנו לי, ואשליכהו באש ויצא העגל הזה". דברי אהרן מתארים את עשיית העגל כמעשים של היסח הדעת, של חוסר התכוונות. בלשון חסידית ניתן לומר שזה (חוסר תשומת הלב) בעצמו הוא חטא עבודה זרה. אלא שאם בסימנים אנו עוסקים, פסוק זה גדוש בהם – הזהב (שמסמל רכוש), האש (שמסמל התלהבות) והעגל (שמסמל את החטא עצמו). יתרה מזאת, כפי שטענו לעיל, המילה זה היא מילה תוחמת ומגבילה. נראה שחטאו של אהרן הוא דווקא בהקטנת האירוע ובניסיונו למזער את משמעויותיו. חטא העגל הוא שבר ואפילו הדרשות החיוביות ביותר אודותיו מגדירות אותו ככזה. אהרן בניסיונו למשוך זמן ולאחר מכן להציגו כחטא של היסח הדעת אינו לוקח את הדברים בכל כובד רצינותם.

תיקון לשפלותו של אהרן נמצא דווקא בייחוד – עצם ההצבעה על הדבר מגדירה אותו כמשמעותי – ולכן הפסוק "זה קרבן אהרן ובניו אשר יקריבו לה' ביום המשח אתו וגו'", המייחד את אהרן ואת מעשיו, הוא משמעותי כל כך, בכך שהוא מייחד את מעשיו ומחשבותיו של הכהן ביום המשח אותו והלאה.

אנו נמצאים בשבת שבין תיקונם של בני ישראל (בפרשת שקלים), לתיקונו של אהרן (בפרשת צו). תיקונים אלו נובעים מתשומת הלב שהצבעה ובתיחום. פרשת ויקרא פותחת בהתנהגות כזו של הקב"ה – "ויקרא אל משה" – פנייה אישית שמביעה חביבות יתרה. הפרשה ממשיכה עם סדר הקרבנות, עריכתם והקרבתם. מחשבות נדדו לכיוונה של הפרשה, למחשבות על סדר הקרבנות, על הייחוד שבכל קרבן וקרבן. בולטת למשל ההתייחסות לקרבן השלמים, הנובעת מהשלם – לכאורה, מצופה ממנה להיות כליל, מוחלטת לה'. ובכל זאת, דווקא זה הקרבן של השותפות, משום ששלמות נוגדת את אנושיותו של היחיד וכמו בדיני השקלים, האדם לעולם הוא חצוי. בשביל שלמות עלינו להתחבר אל האחר, מחצית לצד מחצית נהיה לשלמים.

